**Odôvodnenie nerozdelenia zákazky na časti**

Predmetom zákazky vo verejnom obstarávaní „Zvýšenie úrovne informačnej a kybernetickej bezpečnosti MZVEZ SR“ je vybudovanie informačného systému pre bezpečnostný dohľad a monitoring v sieťach a informačných systémoch verejného obstarávateľa v oblasti kybernetickej a informačnej bezpečnosti, anglicky Security Operations Center (ďalej len „IS SOC“), ktorý bude v plnom rozsahu zodpovedať všetkým funkčným, technickým a právnym požiadavkám verejného obstarávateľa, vrátane jeho pripojenia do infraštruktúry verejného obstarávateľa a poskytovanie služieb podpory prevádzky, údržby a rozvoja dodaného IS SOC.

Verejný obstarávateľ nerozdelil predmet zákazky na časti z dôvodu, že ten je tvorený plneniami (hardvér, softvér, služby spojené s vybudovaním IS SOC, zaškolenie správcov a koncových používateľov IS SOC, podpora prevádzky, údržba a rozvoj IS SOC), ktoré sú z hľadiska miestnej, časovej, vecnej a funkčnej súvislosti prepojené (požadovaný hardvér a softvér bude tvoriť integrálnu súčasť IS SOC, následne bude IS SOC prevádzkovaný a rozvíjaný tak, aby bol schopný plniť požadovaný účel aj po tom ako bude dodaný). Všetky plnenia sú zároveň nevyhnutné na úspešnú realizáciu projektu financovaného z nenávratného finančného príspevku z fondov EÚ (plnenie uvedené v bode 2.1 písm. a) časti A.1 „Pokyny pre záujemcov/uchádzačov“ týchto súťažných podkladov) a zabezpečenie jeho následnej udržateľnosti v zmysle zmluvy o poskytnutí nenávratného finančného príspevku (plnenie uvedené v bode 2.1 písm. b) časti A.1 „Pokyny pre záujemcov/uchádzačov“ týchto súťažných podkladov).

Jednotlivé plnenia predmetu zákazky podľa bodu 2.1 písm. a) časti A.1 „Pokyny pre záujemcov/uchádzačov“ týchto súťažných podkladov na seba logický nadväzujú, výstup jedného plnenia je vstupom pre nasledujúce plnenie.

Predmetom plnení podľa bodu 2.1 písm. a) časti A.1 „Pokyny pre záujemcov/uchádzačov“ týchto súťažných podkladov nie je jednoduché dodanie hardvéru a softvéru, ale vzájomné spojenie dodaných komponentov vytvorením informačného systému poskytujúceho špecifickú funkciu, správne a účinné nastavenie, nasadenie do prevádzky a následná odborná podpora pri jeho využívaní pre zabezpečenie vysokej úrovne kybernetickej a informačnej bezpečnosti verejného obstarávateľa. Je nevyhnutné, aby pri plnení predmetu zákazky boli konzistentne splnené štandardy v oblasti informačnej bezpečnosti.

Verejný obstarávateľ nespochybňuje, že niektoré položky požadovaného hardvérového a softvérového vybavenia tvoriace plnenie predmetu zákazky podľa bodu 2.1 písm. a) časti A.1 „Pokyny pre záujemcov/uchádzačov“ týchto súťažných podkladov nie sú neoddeliteľné, resp. že by neboli schopné plniť účel svojho využitia, ak by neboli súčasťou IS SOC. Medzi jednotlivými položkami hardvérového a softvérového vybavenia však existuje vecná súvislosť, keďže všetky položky budú v súhrne tvoriť jeden funkčný celok – IS SOC. Predmetom zákazky teda nie je dodanie rôznych druhov tovarov a služieb, ktoré spolu obsahovo alebo vecne nesúvisia. Verejný obstarávateľ v tejto súvislosti poukazuje na skutočnosť, že lehota na dodanie IS SOC je stanovená až na obdobie 13 mesiacov, čo tiež potvrdzuje skutočnosť, že predmetom nie je jednoduchá dodávka hardvéru a softvéru, ktorá má slúžiť na uspokojovanie bežných potrieb verejného obstarávateľa.

Pri rozdelení plnenia podľa bodu 2.1 písm. a) časti A.1 „Pokyny pre záujemcov/uchádzačov“ týchto súťažných podkladov na časti by mohol byť dodaný taký hardvér a softvér, ktorý nie je vzájomne kompatibilný, čo by spôsobovalo obmedzenie funkcionality dodaného diela. Taktiež potreba koordinácie jednotlivých dodávateľov (v prípade rozdelenia predmetu zákazky podľa predchádzajúcej vety na samostatné časti), ktorá by bola pre riadne plnenie predmetu zákazky nevyhnutná, by mohla predstavovať vážne riziko ohrozenia riadneho plnenia predmetu zákazky.

Dodanie predmetu zákazky podľa bodu 2.1 písm. a) časti A.1 „Pokyny pre záujemcov/uchádzačov“ týchto súťažných podkladov predstavuje výkon vzájomne previazaných plnení, ktorých realizácia predpokladá koordináciu. Toto je možné, vzhľadom na charakter plnení a predpoklad realizácie niektorých plnení paralelne, dosiahnuť len v prípade nerozdelenia zákazky na časti. Príkladom je „Analýza a dizajn.“ V prípade obstarania tohto plnenia ako samostatnej časti by dodávateľ služby analýzy a dizajnu mohol disponovať know-how, ktoré nemusí byť súčasťou dodania výstupov z tejto fázy, avšak pri realizačnej fáze by toto know-how mohlo inému dodávateľovi chýbať.

V prípade oddelenia hardvérového a softvérového vybavenia od zvyšného požadovaného plnenia podľa bodu 2.1 písm. a) časti A.1 „Pokyny pre záujemcov/uchádzačov“ týchto súťažných podkladov by bolo potrebné najskôr samostatným postupom obstarať hardvérové a softvérové vybavenie, ktoré je tvorené položkami č. 1 až 22 (ďalej len „VO 1“). Po ukončení procesu VO 1 by bolo možné začať proces verejného obstarávania na analytické, návrhové, implementačné, konfiguračné a dokumentačné práce, ktoré sú uvedené v položke č. 23 (ďalej len „VO 2“), a to z dôvodu, že na vyhotovenie opisu predmetu VO 2 by bolo potrebné poznať presný zoznam obstaraného hardvérového a softvérového vybavenia. Je teda zrejmé, že obstaranie hardvérového a softvérového vybavenia spolu s analytickými, návrhovými, implementačnými, konfiguračnými a dokumentačnými prácami v rámci jedného postupu rozdeleného na časti nie je ani možné uskutočniť. Pri realizácií VO 1 a VO 2 ako dvoch samostatných postupov zadávania zákazky by sa VO 2 mohli zúčastniť iba takí potenciálni dodávatelia, ktorí by boli schopní implementovať konkrétny hardvér a softvér dodaný na základe výsledku VO 1, čím by došlo k obmedzeniu hospodárskej súťaže (VO 2 by sa v konečnom dôsledku mohlo zúčastniť menej potenciálnych dodávateľov ako v prípade ich spojenia do jedného postupu nerozdeleného na časti). Ďalším problémom v prípade samostatnej realizácie VO 1 a VO 2 by bolo plynutie záruky hardvérového a softvérového vybavenia, ktorej začiatok by bol viazaný na moment jeho dodania, t.j. pred nasadením do prevádzky na základe plnenia zmluvy, ktorá by bola výsledkom VO 2. Prípadné omeškanie úspešného uchádzača s dodaním plnenia na základe výsledku VO 1 resp. neschopnosť zabezpečiť časť požadovaného plnenia by znamenali nemožnosť plnenia predmetu zákazky podľa VO 2. V prípade realizácie VO 1 a VO 2 v rámci dvoch samostatných postupov by bol verejný obstarávateľ povinný v rámci opisu predmetu VO 2 uviesť zoznam všetkých komponentov hardvérového a softvérového vybavenia, ktoré boli vysúťažené na základe VO 1, čím by sa zvýšilo riziko zraniteľnosti IS SOC a bolo by tak ohrozené plnenie jeho základnej funkcie.

Je potrebné tiež zdôrazniť značnú citlivosť predmetu zákazky (spojenie zákazky s utajovanými skutočnosťami až do stupňa utajenia „Dôverné“ a potrebu ich ochrany). Rozdelenie predmetu zákazky podľa bodu 2.1 písm. a) časti A.1 „Pokyny pre záujemcov/uchádzačov“ týchto súťažných podkladov na dva samostatné postupy by vzhľadom na časové obmedzenie spojené s čerpaním nenávratného finančného príspevku z fondov EÚ mohlo viesť k ohrozeniu finančného krytia potrebného na realizáciu predmetu zákazky.

Verejný obstarávateľ sa preto rozhodol nerozdeliť predmet zákazky podľa bodu 2.1 písm. a) časti A.1 „Pokyny pre záujemcov/uchádzačov“ týchto súťažných podkladov na časti a trvať na plnení predmetu zákazky ako celku dodanom jedným dodávateľom, ktorý bude plne zodpovedný za dodanie celého IS SOC v požadovanom rozsahu, kvalite a stanovených lehotách za dodržania zodpovednostných a záručných podmienok.

Hoci poskytovanie služieb podpory prevádzky, údržby a rozvoja IS SOC bude z časového hľadiska zahájené až po dodaní IS SOC, nie je možné tieto služby oddeliť od postupu verejného obstarávania na dodanie IS SOC, pretože pre naplnenie požiadavky na udržateľnosť projektu financované z nenávratného finančného príspevku z fondov EÚ je nevyhnutné začať s poskytovaním týchto služieb bezprostredne po dodaní IS SOC. V prípade, ak by mali byť tieto služby oddelené od zvyšku predmetu zákazky, mohol by verejný obstarávateľ začať pripravovať opis samostatného postupu zadávania zákazky na zabezpečenie služieb podpory prevádzky, údržby a rozvoja až po dodaní IS SOC na základe funkčnej špecifikácie IS SOC vypracovanej úspešným uchádzačom verejného obstarávania na zhotovenie IS SOC. Príprava a realizácia procesu verejného obstarávania na zabezpečenie služieb podpory prevádzky, údržby a rozvoja IS SOC by trvala niekoľko mesiacov, týmto spôsobom by sa však nezabezpečila potreba poskytovania služieb podpory prevádzky a údržby IS SOC ihneď po jeho dodaní.

Pre verejného obstarávateľa je dôležité, aby si v prípade vád IS SOC mohol uplatniť reklamáciu v zmysle záručných podmienok, čo by pri rozdelení zákazky na časti nemuselo byť riadne zabezpečené (v prípade rôznych dodávateľov by vznikal problém pri identifikácii dodávateľa zodpovedného za vadu resp. jednotlivým dodávateľom by bola daná možnosť zbaviť sa zodpovednosti za vady s odôvodnením, že tie spôsobil iný dodávateľ). Uvedené platí osobitne pre služby podpory prevádzky, údržby a rozvoja IS SOC, ktoré by mal zabezpečiť rovnaký subjekt ako subjekt zodpovedný za dodanie IS SOC. Delením zodpovednosti na viaceré subjekty sa zvyšuje čas reakcie a odozvy na riešenie problémov, komplikuje sa systém spolupráce s dodávateľmi jednotlivých čiastkových plnení, a to pri obmedzenej kapacite verejného obstarávateľa na riadenie dodávateľských vzťahov.

Všetky plnenia tvoriace predmet zákazky sú na relevantnom trhu poskytované rovnakým okruhom potenciálnych dodávateľov. Prípadné rozdelenie predmetu zákazky na viacero častí by teda neznamenalo rozšírenie počtu potenciálnych dodávateľov schopných predložiť žiadosť o účasť a ponuku vo verejnom obstarávaní. Na trhu je viacero hospodárskych subjektov, ktoré dokážu poskytnúť komplexne celý predmet zákazky a ktoré disponujú dostatočnými kapacitami na úspešné zrealizovanie predmetu zákazky, čím sú vytvorené predpoklady na zabezpečenie riadnej hospodárskej súťaže. To potvrdzuje prieskum trhu vykonaný verejným obstarávateľom pred vyhlásením postupu zadávania zákazky za účelom stanovenia predpokladanej hodnoty zákazky, keď ponuku na celý predmet zákazky predložili všetky oslovené hospodárske subjekty.

Cieľom právnej úpravy rozdeľovania zákaziek na časti je predovšetkým sprístupniť zákazky malým a stredným podnikom a zabezpečiť čo najširšiu hospodársku súťaž. Vzhľadom na skutočnosť, že všetky oslovené hospodárske subjekty, ktoré predložili ponuku v rámci prieskumu trhu za účelom stanovenia predpokladanej hodnoty zákazky, patria do kategórie malých a stredných podnikov, možno uviesť, že aj bez rozdelenia predmetu zákazky na časti bude verejné obstarávanie prístupné malým a stredným podnikom.

S ohľadom na vyššie uvedené skutočnosti by bolo rozdelenie predmetu zákazky po technickej stránke nelogické, neúčelné až objektívne nerealizovateľné. Takto stanovený predmet zákazky (bez rozdelenia na samostatné časti) je zároveň v súlade s osvedčenými postupmi (best practices) na relevantnom trhu.

Nerozdelenie predmetu zákazky na časti v nadväznosti na vyššie uvedené dôvody je opodstatnené a vzhľadom na povahu a charakter zákazky nepredstavuje porušenie princípov verejného obstarávania.